Z A K O N

O POPISU POLJOPRIVREDE 2024. GODINE

1. **OSNOVNE ODREDBE**

**Predmet**

**Član 1**

Ovim zakonom uređuju se priprema, organizacija i sprovođenje popisa poljoprivrede u Crnoj Gori u 2024. godini (u daljem tekstu: popis poljoprivrede).

**Značenje pojedinih izraza**

**Član 2**

Izrazi upotrijebljeni u ovom zakonu imaju sljedeće značenje:

1. **popis poljoprivrede** je jedno od najvećih statističkih istraživanja koje pruža informacije o broju poljoprivrednih gazdinstava, njihovoj strukturi, poljoprivrednoj mehanizaciji i opremi i drugim informacijama za potrebe zvanične statistike;
2. **referentni period** je datum i vrijeme na koji se odnose podaci o jedinicama popisa;
3. **poljoprivredno gazdinstvo** predstavlja jedinstvenu tehničko ekonomsku jedinicu sa jedinstvenom upravom, koja obavlja poljoprivrednu djelatnost i može biti porodično poljoprivredno gazdinstvo ili privredno društvo;
4. **nosilac porodičnog poljoprivrednog gazdinstva** je lice u čije ime i za čiji račun se vodi gazdinstvo i koje je pravno i ekonomski odgovorno za rad gazdinstva, odnosno lice koje snosi ekonomske rizike rada (u daljem tekstu: nosilac gazdinstva);
5. **poljoprivredna proizvodnja** predstavlja uzgoj biljnih kultura (žitarica, krompira, mahunarki za suvo zrno, duvana, krmnog bilja, povrća, cvijeća, ukrasnog bilja, sjemena, sadnog materijala, voća i vinove loze), uzgoj pečurki, uzgoj stoke (goveda, svinja, ovaca, koza), živine i ostalih životinja (konja, magaraca, mazgi, mula, pčela, zečeva itd.), preradu sopstvenog grožđa u vino i sopstvenih maslina u ulje;
6. **poljoprivredna proizvodnja ne obuhvata** ergele jahaćih konja, trkačkih konja, konja za galopiranje (tj. zemljište korišćeno za tretiranje trkačkih konja), preradu poljoprivrednih proizvoda (isključujući preradu sopstvenog grožđa u vino i sopstvenih maslina u ulje), šumarstvo, lov, ribarstvo ili uzgoj ribe i obavljanje poljoprivrednih usluga za druge vlastitom mehanizacijom;
7. **korišćeno poljoprivredno zemljište** je zemljište koje se koristi za uzgoj biljnih kultura u referentnoj godini. Korišćenim poljoprivrednim zemljištem smatraju se oranice, okućnice i/ili bašte, voćnjaci, vinogradi, rasadnici, livade i pašnjaci bez obzira na tip vlasništva (vlastito zemljište ili zemljište uzeto u zakup);
8. **stočni fond** predstavlja broj i vrstu stoke po kategorijama;
9. **uslovno grlo ili „stočna jedinica”**  (Livestock unit – LU negdje i LSU) predstavlja standardnu mjernu jedinicu koja služi za zbirno iskazivanje ili poređenje broja različitih vrsta ili kategorija životinja;
10. **radna snaga** koja učestvuje u poljoprivrednoj proizvodnji predstavlja sva lica koja su stalno ili povremeno angažovana na poslovima poljoprivredne proizvodnje, a mogu biti članovi gazdinstva ili ne;
11. **preliminarni rezultati** zvanične statistike su podaci, koji su podložni promjenama tokom statističke obrade podataka, sve dok su predmet redovne revizije;
12. **diseminacija** statističkih podataka su sve aktivnosti proizvođača zvanične statistike, koje uključuju predstavljanje rezultata zvanične statistike, kao i način i oblik obezbjeđenja pristupa rezultatima zvanične statistike, sa podacima o izvorima i metodama prikupljanja podataka.

**Upotreba rodno osjetljivog jezika**

**Član 3**

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

**Principi kvaliteta**

**Član 4**

U pripremi, organizaciji i sprovođenju popisa poljoprivrede, kao i obradi i diseminaciji rezultata popisa poljoprivrede primjenjuju se principi kvaliteta zvanične statistike u skladu sa članom 6 zakona kojim se uređuje zvanična statistika.

**Metodologija popisa poljoprivrede**

 **Član 5**

Popis poljoprivrede se sprovodi u skladu sa ovim Zakonom i Metodologijom popisa poljoprivrede Uprave za statistiku kojima se definiše priprema, organizacija i sprovođenje popisa poljoprivrede, kao i obrada i diseminacija podataka prikupljenih popisom poljoprivrede.

Metodologija popisa poljoprivrede je usklađena sa standardima EU i međunarodnim preporukama.

1. **PERIOD SPROVOĐENJA POPISA POLJOPRIVREDE**

**Period popisivanja**

**Član 6**

Popis poljoprivrede sprovodi se od 1. oktobra do 1. decembra 2024. godine.

**Referentni period popisa poljoprivrede**

**Član 7**

Referentni period od 1. oktobra 2023. godine do 30. septembra 2024. godine odnosi se na podatke za sljedeće varijable: korišćeno poljoprivredno zemljište po kategorijama korišćenja i ostalo zemljište, organska proizvodnja, navodnjavanje, praksa upravljanja zemljištem, objekti za smještaj stoke, način skladištenja stajskog đubriva, primjena stajskog i mineralnog đubriva, mašine i oprema, radna snaga i druge korisne aktivnosti.

Podaci za varijable o broju stoke, živine, zečeva i broju košnica pčela prikupljaju se sa stanjem na dan 1. oktobar 2024. godine.

1. **OBUHVAT I SADRŽAJ POPISA POLJOPRIVREDE**

**Jedinice koje se obuhvataju popisom poljoprivrede**

**Član 8**

Popisom poljoprivrede obuhvaćena su poljoprivredna gazdinstva koja zadovoljavaju prag definisan u članu 9 ovog zakona.

**Prag poljoprivrednog gazdinstva**

**Član 9**

Popisom poljoprivrede obuhvaćena su poljoprivredna gazdinstva koja imaju najmanje:

* 5000 m2 korišćenog poljoprivrednog zemljišta i/ili;
* 3000 m2 oranica i/ili;
* 1000 m2 aromatičnog, ljekovitog i kulinarskog bilja, cvijeća i ukrasnog bilja, sjemena i rasada i/ili;
* 1000 m2 voća, jagodičastog voća, orašastog voća, vinograda, maslinjaka, rasadnika i ostalih trajnih zasada i/ili;
* 100 m2 plastenika i/ili;
* 100 m2 pečurki i/ili;
* 10 košnica pčela i/ili;
* 1 uslovno grlo (Livestock Unit – LSU).

**Podaci koji se prikupljaju popisom**

**Član 10**

Popisom poljoprivrede prikupljaju se podaci o: imenu i prezimenu nosioca gazdinstva, polu, datumu rođenja i jedinstvenom matičnom broju, adresi stanovanja, broju telefona, da li je gazdinstvo registrovano u Ministarstvu poljoprivrede, šumarstva i vodoprivrede i/ili je registrovano u Upravi za bezbjednost hrane, veterinu i fitosanitarne poslove, registarskom broju iz Ministarstva poljoprivrede, šumarstva i vodoprivrede i/ili Uprave za bezbjednost hrane, veterinu i fitosanitarne poslove, imenu i prezimenu registrovane osobe, jedinstvenom matičnom broju osobe na koje je gazdinstvo registrovano, korišćenom poljoprivrednom zemljištu po kategorijama korišćenja, kao i ostalom zemljištu, organskoj proizvodnji, stoci, živini, zečevima, broju košnica pčela, radnoj snazi i drugim korisnim aktivnostima, objektima za smještaj stoke, načinu skladištenja stajskog đubriva, primjeni stajskog i mineralnog đubriva, navodnjavanju, praksi upravljanja zemljištem, mašinama i opremi.

1. **METODE PRIKUPLJANJA PODATAKA I IZVORI**

**Prikupljanje i izvori podataka**

**Član 11**

 Podatke u popisu poljoprivrede daje lice, koje je nosilac, vlasnik/korisnik porodičnog poljoprivrednog gazdinstva ili punoljetni član gazdinstva, kome su podaci najviše poznati.

Podatke o privrednom društvu daje odgovorno lice ili drugo ovlašćeno lice u privrednom društvu.

**Obaveze** **lica koja daju podatke**

**Član 12**

Lica koja daju podatke određena su članom 11 ovog zakona.

Lica koja daju podatke su u obavezi da učestvuju u popisu poljoprivrede u skladu sa Metodologijom popisa poljoprivrede.

Lica koja daju podatke dužna su da daju tačne i potpune podatke bez naknade, u sadržaju i obliku koji odredi Uprava za statistiku u rokovima utvrđenim Metodologijom popisa poljoprivrede.

**Podaci iz administrativnih izvora**

**Član 13**

Za potrebe pripreme, organizacije i sprovođenja popisa poljoprivrede, kao i radi obrade i upoređivanja sa podacima prikupljenim popisom poljoprivrede, Uprava za statistiku ima pravo pristupa svim administrativnim izvorima podataka.

Organi koji vode administrativne izvore podataka obavezni su, da na zahtjev Uprave za statistiku omoguće preuzimanje podataka neophodnih za popis poljoprivrede uključujući identifikatore, u skladu sa zakonom kojim se uređuje zvanična statistika.

**Metod popisivanja**

**Član 14**

Podaci iz člana 12 ovog zakona prikupljaju se metodom intervjua i direktno na terenu popisivači unose podatke kroz aplikativni model instaliran na elektronskim uređajima.

1. **ORGANIZACIJA SPROVOĐENJA POPISA POLJOPRIVREDE**

**Organizacija popisa poljoprivrede**

**Član 15**

Popis poljoprivrede priprema, organizuje i sprovodi Uprava za statistiku u saradnji sa organima određenim ovim zakonom. U pripremi, organizaciji i sprovođenju popisa poljoprivrede u okviru svoje nadležnosti učestvuju i ministarstva i drugi organi uprave, organizacije i institucije.

Određene poslove pripreme, organizacije i sprovođenja popisa na teritoriji opština, Glavnog grada Podgorice i Prijestonice Cetinje (u daljem tekstu jedinice lokalne samouprave), Uprava za statistiku obavlja preko popisnih komisija u jedinicama lokalne samouprave u skladu sa ovim zakonom.

Jedinice lokalne samouprave dužne su da obezbijede prostor i korišćenje opreme i drugih sredstava potrebnih za sprovođenje aktivnosti popisa poljoprivrede.

**Poslovi Uprave za statistiku**

**Član 16**

Uprava za statistiku vrši sljedeće poslove:

1. stara se o blagovremenom i potpunom sprovođenju ovog zakona;
2. obavlja sve potrebne pripremne aktivnosti za sprovođenje popisa poljoprivrede;
3. utvrđuje Metodologiju popisa poljoprivrede;
4. utvrđuje metodološka i organizaciona pravila i instrukcije za pripremu, organizaciju i sprovođenje popisa poljoprivrede i kontroliše njihovu jedinstvenu primjenu;
5. koordinira i sprovodi javnu kampanju o cilju, značaju i sadržaju popisa, poljoprivrede;
6. utvrđuje sadržaj i formu elektronskog upitnika za popis poljoprivrede, ostalih popisnih obrazaca, ovlašćenja i drugog materijala za pripremu i sprovođenje popisa poljoprivrede;
7. imenuje državne instruktore za popis poljoprivrede;
8. vrši izbor popisivača i kontrolora shodno javnom pozivu;
9. zaključuje ugovore o djelu sa kontrolorima i popisivačima;
10. definiše sadržaj obuke za sve učesnike popisa poljoprivrede i kontroliše stručno-metodološko osposobljavanje učesnika u popisu poljoprivrede;
11. obavlja metodološku i organizacionu obuku državnih instruktora, članova popisnih komisija, kontrolora i popisivača;
12. obrazuje Komisiju za rukovođenje, pripremu i realizaciju popisa poljoprivrede (u daljem tekstu: Komisija) kao posebnu komisiju Uprave za statistiku sa zadatkom da koordinira pripremom i sprovođenjem popisa poljoprivrede,
13. obrazuje druge komisije, timove i radnu grupu za pripremu i realizaciju pojedinih popisnih aktivnosti: izradu normativnih akata, metodoloških pravila, organizacionih pravila, komunikaciju, obradu i diseminaciju podataka prikupljenih popisom i druge specifične popisne aktivnosti;
14. obrazuje popisne komisije u jedinicama lokalnih samouprava i definiše njihove obaveze u skladu sa ovim zakonom i Metodologijom popisa poljoprivrede;
15. predlaže i određuje članove popisne komisije u saradnji sa predstavnicima jedinica lokalne samouprave i ministarstva;
16. imenuje državne instruktore za člana u svakoj od popisnih komisija;
17. vrši obračun naknada za rad učesnika popisa poljoprivrede i stara se o pravilnom rasporedu i racionalnoj upotrebi finansijskih sredstava određenih za popis poljoprivrede, izrađuje obračun utrošenih sredstava i priprema konačni izvještaj;
18. priprema Nacrt odluke o visini i raspodjeli visine sredstava na učesnike u popisu poljoprivrede iz člana 25 stav 2 ovog zakona;
19. utvrđuje i primjenjuje jedinstvenu logičko-računsku kontrolu za obradu podataka;
20. obrađuje podatke u skladu sa zakonom i međunarodnim dokumentima i objavljuje preliminarne i konačne rezultate popisa poljoprivrede; shodno planu aktivnosti popisa poljoprivrede;
21. podnosi zahtjev za pokretanje prekršajnog postupka u skladu sa zakonom i
22. vrši druge poslove u vezi sa popisom poljoprivrede u skladu sa zakonom.

**Učesnici u popisu poljoprivrede**

**Član 17**

Učesnici u popisu poljoprivrede su članovi popisne komisije, državni instruktori, kontrolori i popisivači.

Učesnike za obavljanje aktivnosti u popisu poljoprivrede imenuje direktor Uprave za statistiku.

Popisivači i kontrolori se angažuju putem javnog poziva koje raspisuje Uprava za statistiku.

Poslovi učesnika u popisu poljoprivrede biće definisani Metodologijom popisa poljoprivrede koju donosi Uprava za statistiku.

**Obaveze učesnika u popisu poljoprivrede**

**Član 18**

Učesnici u popisu poljoprivrede i druga lica koja vrše poslove u vezi sa popisom poljoprivrede dužna su da blagovremeno i na propisan način vrše aktivnosti popisa poljoprivrede, u skladu sa ovim zakonom i Metodologijom popisa poljoprivrede.

Lica iz stava 1 ovog člana dužna su da za svoj rad imaju pisano ovlašćenje i da pri izvršenju zadataka to ovlašćenje pokažu prilikom ulaska u gazdinstvo.

Lica iz stava 1 ovog člana dužana su da unose tačne i potpune podatke na osnovu izjave nosioca gazdinstva ili drugog punoljetnog člana.

Lica iz stava 1 ovog člana dužana su da povjerljive statističke podatke čuvaju kao službenu tajnu, ne smiju ih otkriti trećoj strani niti se njima koristiti za vlastite potrebe ili za obavljanje poslova za drugog i nakon završetka popisa poljoprivrede;

Lica iz stava 1 ovog člana potpisuju Izjavu o poštovanju principa povjerljivosti u skladu sa zakonom koji uređuje zvaničnu statistiku.

**Komisija za rukovođenje, pripremu i realizaciju popisa poljoprivrede**

**Član 19**

Pripremom, organizacijom i sprovođenjem popisa koordinira Komisija za rukovođenje, pripremu i realizaciju popisa poljoprivrede.

Zadaci Komisije definisani su Odlukom za rukovođenje, pripremu i realizaciju popisa poljoprivrede i posebnim rješenjima za članove Komisije.

Komisijom rukovodi direktor, koji imenuje članove komisije.

**Popisna komisija**

**Član 20**

Popisna komisija se obrazuje za svaku jedinicu lokalne samouprave.

Poslovi popisnih komisija definisani su članom 21 ovog zakona.

Članove popisne komisije imenuje direktor Uprave za statistiku i to:

1. jedan član, predstavnik jedinice lokalne samouprave iz službe ili sekretarijata za poljoprivredu, na predlog predsjednika jedinica lokalne samouprave;
2. najmanje jedan član, predstavnik Direkcije za savjetodavne poslove u biljnoj proizvodnji i / ili Direkcije za savjetodavne poslove u stočarstvu za navedene jedinice lokalne samouprave, Ministarstva poljoprivrede, šumarstva i vodoprivrede;
3. najmanje jedan član, predstavnik Uprave za statistiku.

Izuzetno, u zavisnosti od broja poljoprivrednih gazdinstava, uz posebno obrazloženje na zahtjev jedinice lokalne samouprave, direktor Uprave za statistiku može imenovati dodatne članove popisne komisije.

**Poslovi popisnih komisija**

**Član 21**

Popisna komisija u skladu sa Metodologijom popisa poljoprivrede neposredno organizuje popis poljoprivrede na teritoriji jedinica lokalne samouprave i vrši sljedeće poslove:

1. blagovremeno preduzima potrebne mjere radi obezbjeđivanja svih aktivnosti za pripremu, organizaciju, kvalitetno i pravovremeno sprovođenje popisa na teritoriji jedinica lokalne samouprave, u skladu sa Metodologijom popisa poljoprivrede;
2. obezbjeđuje prostorije za rad učesnika popisa poljoprivrede;
3. organizuje dežurstvo u prostorijama popisne komisije tokom trajanja popisa poljoprivrede;
4. prisustvuje sastancima koje organizuje Uprava za statistiku;
5. stara se o pravilnoj primjeni organizacionih pravila i drugih instrukcija propisanih Metodologijom popisa poljoprivrede;
6. pruža pomoć kontrolorima i popisivačima i preduzima odgovarajuće aktivnosti za rješavanje nastalih problema na terenu;
7. obavlja i druge poslove u vezi sa pripremom, organizacijom i sprovođenjem popisa poljoprivrede u skladu sa Metodologijom popisa poljoprivrede.

**Učešće drugih organa u popisu poljoprivrede**

**Član 22**

U pripremi, organizaciji i sprovođenju pojedinih poslova popisa poljoprivrede, u skladu sa svojim nadležnostima i potrebama zvanične statistike učestvuje predstavnik:

1. Ministarstva poljoprivrede, šumarstva i vodoprivrede;
2. Biotehničkog fakulteta;
3. drugih organa, organizacija i institucija po potrebi.
4. **OBRADA PODATKA PRIKUPLJENIH U POPISU POLJOPRIVREDE**

**Obrada podataka**

**Član 23**

Uprava za statistiku obrađuje podatke popisa poljoprivrede u cilju obezbjeđivanja brojčanih i reprezentativnih podataka i informacija o strukturi poljoprivrednih gazdinstava.

Obrada podataka vrši se u cilju obezbjeđivanja rezultata zvanične statistike o strukturi poljoprivrednih gazdinstava, za potrebe analize, ocjene stanja i planiranja u oblasti poljoprivrede. Obrada podataka vrši se u skladu sa planom aktivnosti popisa poljoprivrede poštujući principe povjerljivosti.

Posebna obrada na zahtjev korisnika vrši se u skladu sa zakonom kojim se uređuje zvanična statistika.

1. **DISEMINACIJA REZULTATA POPISA POLJOPRIVREDE**

**Diseminacija rezultata popisa poljoprivrede**

**Član 24**

Uprava za statistiku će preliminarne rezultate popisa poljoprivrede objaviti najkasnije u roku od 150 dana od dana završetka popisa poljoprivrede, na zbirnom nivou za teritoriju Crne Gore.

Uprava za statistiku će konačne rezultate popisa poljoprivrede objaviti prema planu aktivnosti popisa poljoprivrede.

1. **FINANSIRANJE POPISA POLJOPRIVREDE**

**Finansiranje popisa poljoprivrede**

**Član 25**

Sredstva potrebna za finansiranje popisa poljoprivrede obezbijediće se iz budžeta Crne Gore.

Visina i raspodjela visine sredstava na učesnike u popisu poljoprivrede definisaće se Odlukom o visini i raspodjeli visine sredstava na učesnike u popisu poljoprivrede, koju utvrđuje Vlada Crne Gore, na predlog Uprave za statistiku.

Sredstva koja se ne utroše za finansiranje poslova u vezi sa popisom poljoprivrede, vraćaju se u budžet Crne Gore po završetku popisa poljoprivrede.

**Naknada za rad**

**Član 26**

Učesnicima koji učestvuju u pripremi, organizaciji, sprovođenju popisa poljoprivrede i svim drugim popisnim aktivnostima, pripada naknada za rad za obavljene poslove u skladu sa zakonom kojim se uređuju zarade zaposlenih u javnom sektoru.

1. **POVJERLJIVOST I ČUVANJE PODATAKA POPISA POLJOPRIVREDE**

**Povjerljivost podataka**

**Član 27**

Podaci prikupljeni u popisu poljoprivrede za potrebe zvanične statistike smatraju se povjerljivim. Povjerljivost podataka odnosi se i na podatke prikupljene iz drugih izvora, od trenutka njihovog dostavljanja za potrebe zvanične statistike.

Prikupljeni individualni podaci o poljoprivrednim gazdinstvima mogu se koristiti isključivo u statističke svrhe, iskazuju se na zbirnom nivou i predstavljaju službenu tajnu.

**Zaštita prikupljenih podataka u popisu poljoprivrede**

**Član 28**

Uprava za statistiku dužna je da preduzme sve mjere administrativne, tehničke ili organizacione prirode radi zaštite povjerljivih podataka prikupljenih popisom poljoprivrede od neovlašćenog pristupa tim podacima, njihovog otkrivanja ili zloupotrebe.

**Elektronski podaci**

**Član 29**

Uprava za statistiku dužna je da elektronske podatke čuva u informacionom sistemu ili na medijima, na način kojim se obezbjeđuje trajnost elektronskog zapisa.

Podaci se čuvaju u sladu sa važećim standardima na način kojim se sprječava njihovo uništavanje, otuđivanje i neovlašćeno korišćenje.

1. **KAZNENE ODREDBE**

 **Kaznene odredbe**

**Član 30**

Novčanom kaznom od 30 eura do 2000 eura kazniće se za prekšaj fizičko lice ako:

1) ne da tačne i potpune podatke bez naknade kako je to propisano članom 12 stav 3 ovog zakona.

**Član 31**

Novčanom kaznom od 500 eura do 20000 eura kazniće se za prekšaj pravno lice ako:

1) ne obezbijedi prostor i korišćenje opreme i drugih sredstava potrebnih za sprovođenje aktivnosti popisa poljoprivrede, ( član 15 stav 3).

Za prekršaj iz stava 1 ovog člana kazniće se odgovorno lice u pravnom licu i odgovorno lice u organu lokalne samouprave i lokalne uprave, novčanom kaznom u iznosu od 30 eura do 2000 eura.

**Član 32**

Novčanom kaznom od 30 eura do 2000 eura kazniće se za prekšaj fizičko lice koje vrši poslove u vezi sa popisom poljoprivrede ako:

1) blagovremeno i na propisani način ne vrši aktivnosti popisa poljoprivrede (član 18 stav 1);

2) ne unosi tačne i potpune podatke na osnovu izjave nosioca gazdinstva ili drugog punoljetnog člana (član 18 stav 3);

3) ne čuva poverljive statističke podatke kao službenu tajnu kako je to propisano članom 18 stav 4 ovog zakona.

1. **ZAVRŠNE ODREDBE**

 **Podzakonski akti**

**Član 33**

Podzakonski akti donijeće se u roku od šest mjeseci od dana stupanja na snagu ovog zakona.

**Stupanje na snagu ovog zakona**

**Član 34**

Ovaj zakon stupa na snagu osmog dana od dana objavljivanja u “Službenom listu Crne Gore”.

**O B R A Z L O Ž E NJ E**

**I** **USTAVNI OSNOV ZA DONOŠENJE ZAKONA**

Ustavni osnov za donošenje Zakona o popisu poljoprivrede 2024. godine sadržan je u odredbi člana 16 tačka 5 Ustava Crne Gore, kojim je predviđeno da se zakonom, u skladu sa Ustavom, uređuju pitanja od interesa za Crnu Goru.

**II** **RAZLOZI ZA DONOŠENJE ZAKONA**

Zakon o popisu poljoprivrede donosi se u cilju uređenja pripreme, organizacije i sprovođenja popisa poljoprivrede u 2024. godini.

**III USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM SPORAZUMIMA**

Metodologija popisa poljoprivrede je usklađena sa Regulativom (EU) br. 2018/1091 Evropskog parlamenta i Savjeta od 18. juna 2018. godine o integrisanoj statistici na nivou poljoprivrednih gazdinstava i stavljanju van snage Regulative (EZ) br. 1166/2008 i (EU) br. 1337/2011.

**IV OBJAŠNJENJE OSNOVNIH PRAVNIH INSTITUTA**

**Član 1** određuje predmet zakona kojim se uređuje priprema, organizacija i sprovođenje popisa.

**Članom 2** se određuje značenje pojedinih izraza u ovom zakonu.

**Članom 3** se propisuje upotreba rodno osjetljivog jezika u zakonu.

**Član 4** određuje primjenu principa kvaliteta u pripremi, organizaciji i sprovođenju popisa poljoprivrede, kao i obradi i diseminaciji rezultata.

**Članom 5** propisuje seprimjena i usklađenost metodologije popisa poljoprivrede.

**Članom 6** utvrđuje se period sprovođenja popisa poljoprivrede.

**Članom 7** utvrđuje se referentni period popisa poljoprivrede.

**Član 8** definiše jedinice koje se obuhvataju popisom poljoprivrede.

**Član 9** definiše prag poljoprivrednih gazdinstava po kategorijama korišćenog zemljišta i uslovnom grlu.

**Članom 10** su taksativno navedeni podaci koji će se prikupljaju popisom poljoprivrede.

**Članom 11** propisani su izvori podataka, tj. koja lica daju podatke u popisu poljoprivrede.

**Članom 12** propisane su obaveze lica koja daju podatke, u skladu sa Metodologijom popisa poljoprivrede.

**Član 13** definiše pravo pristupa administrativim izvorima podataka i obaveze organa koji vode administrativne izvore podataka neophodne za popis poljoprivrede.

**Članom 14** propisan je metod popisivanja.

**Član 15** određuje organizaciju popisa poljoprivrede, kao i učesnike u pripremi, organizaciji i sprovođenju popisa poljoprivrede.

**Članom 16** se utvrđuje koje poslove obavlja Uprave za statistiku neophodne za pripremu i sprovođenje popisa poljoprivrede.

**Član 17** određuje učesnike u popisu poljoprivrede, kao i način njihovog imenovanja.

**Članom 18** taksativno su propisane obaveze učesnika u popisu poljoprivrede.

**Član 19** određuje komisiju za rukovođenje, pripremu i realizaciju popisa poljoprivrede.

**Članom 20** se utvrđuje obrazovanje, članovi i imenovanje popisnih komisija.

**Članom 21** se utvrđuje koje poslove obavljaju popisne komisije u cilju pripreme, organizacije i sprovođenja popisa poljoprivrede.

**Članom 22** se određuje učešće drugih organa u popisu poljoprivrede u skladu sa svojim nadležnostima i potrebama zvanične statistike.

**Članom 23** se određuje obrada podataka prikupljenih u popisu poljoprivrede.

**Članom 24** se određuje diseminacija preliminarnih i konačnih rezultata popisa poljoprivrede.

**Članom 25** se propisuje finansiranje popisa poljoprivrede, način raspodjele i visina sredstava za učesnike u popisu poljoprivrede.

**Članom 26** se propisuje naknada za rad učesnicima u pripremi, organizaciji i spovođenju popisa poljoprivrede.

**Članom 27** se propisuje povjerljivost podataka prikupljenih u popisu poljoprivrede.

**Članom 28** se propisuje zaštita prikupljenih podataka u popisu poljoprivrede.

**Članom 29** se propisuje način čuvanja elektronskih podataka.

**Članom 30, 31 i 32** su propisane prekšajne kaznene odredbe kojima su definisane visine novčanih kazni.

**Članom 33** se propisuje vrijeme donošenja podzakonskog akta.

**Članom 34** se određuje vrijeme stupanja na snagu ovog zakona.

**V PROCJENA FINANSIJSKIH SREDSTAVA ZA SPROVOĐENJE OVOG ZAKONA**

Procjena finansijskih sredstva koja je potrebno obezbijeti za sprovođenje Zakona o popisu poljoprivrede 2024. godine su u iznosu od 900.000,00 eura.